Rustenburg se krag dalk gou gesny weens skuld(Argieffoto: Severin D./Unsplash) Die Rustenburg‑ plaaslike munisipaliteit in Noordwes hou vol dat hy sy kragrekening betaal het. Dít nadat Eskom ’n kennisgewing uitgereik het waarin hy aandui dat die stad se elektrisiteit in Julie afgesny gaan word omdat die munisipaliteit nie sy skuld van R144 miljoen vereffen het nie. “Die plaaslike munisipaliteit van Rustenburg is tans R144 939 35,26 aan Eskom verskuldig. ’n Deel van dié skuld is uitstaande en hoop sedert Augustus 2018 op,” lui die kennisgewing. Eskom het in die kennisgewing gesê hy beplan nou om die stad se elektrisiteit vanaf 30 Julie soggens tussen 06:00 en 08:00 en saans tussen 17:00 en 19:30 te sny. Die kragvoorsiener het verder gesê daar sal vanaf 6 tot 12 Augustus soggens geen elektrisiteit tussen 06:00 en 09:00 wees nie sowel as saans tussen 17:00 en 20:30. Vanaf 13 Augustus sal daar geen elektrisiteit tussen 06:00 en 20:00 wees nie. Volgens die munisipaliteit is Eskom se kennisgewing onregverdig. “Die Rustenburgse plaaslike munisipaliteit betwis die korrektheid van Eskom se kennisgewing, veral die stelling dat die Rustenburgse plaaslike munisipaliteit tans [geld] aan Eskom verskuldig is. Dit is die standpunt van die Rustenburgse munisipaliteit dat hy die bedrae betaal het wat aan Eskom verskuldig is,” het Andrew Seome, woordvoerder van die munisipaliteit, in ŉ verklaring gesê. Seome het nou ŉ beroep op inwoners van Rustenburg gedoen om nie paniekerig te raak nie. “Ons doen alles wat nodig is om hierdie saak te finaliseer,” het hy verseker.